[Foto’s] Geliefdes soek ná Knysna-brandeLaurence McGorian. Foto: Twitter via Gift of the Givers. Die Gift of the Givers-organisasie het nooddiensspesialiste, ambulanse, voorraadvragmotors en ondersteuningspersoneel na Knysna gestuur. Luidens ŉ verklaring op hul Facebook-blad het hulle hulp van onder meer Shoprite-Checkers, Makro, Woolworths, OUTsurance, Discovery, die Australiese hoë kommissaris in Suid-Afrika, Kulula en Absa ontvang. “’n Uitdaging wat ons nou in die gesig staar, is om mense op te spoor wat nog nie met hul families kontak gemaak het te midde van die brande. Families het ons genader en aangedui dat hulle nog nie kontak kon maak met sekere van hul geliefdes nie. Laurence McGorian (80), Carol Hendey (90) en Renier Kok (28) en sy vrou, Alicia Horn (21), het nog nie met hul families in aanraking gekom nie. Ons sal ons spanne stuur om hierdie mense te soek en dit as ŉ prioriteit beskou,” het die organisasie gesê. Die organisasie het spesifiek aangedui dat enige soortgelyke versoeke na 083 236 4029 gestuur kan word. James-Brent Styan, woordvoerder van die Wes-Kaapse minister van plaaslike regering, omgewingsake en ontwikkelingsbeplanning, het intussen gesê dringende stappe word gedoen om noodsaaklike dienste in die Eden-distrik te herstel. “Ingenieurspanne sal probeer om die waternetwerk met opwekkers aan die gang te kry om die moontlikheid van besoedeling te verminder,” het Styan gesê. Hy het mense gemaan om water spaarsamig en versigtig te gebruik om die beskikbare voorraad water langer te laat hou. Volgens hom is daar tussen 3 000 en 4 000 mense wat nog erg ontwrig is in die Eden-distrik. Sommige gebiede is ontruim en nog nie weer veilig verklaar nie. “Daar sal nie toegelaat word dat mense weer terugkeer na daardie gebiede tot dit veilig is nie. Die lansering van waterbomme het ook voortgegaan vandag, veral aangesien daar weer Saterdag gunstige toestande vir brande is,” het Styan gesê. Volgens Styan hoop Eskom om weer elektrisiteitstoevoer na mense se wonings te herstel. Hy het gesê die munisipale verspreidingsnetwerk is egter erg beskadig in die brande. Hy het die publiek gemaan om baie versigtig te wees in gebiede waar daar oop kragdrade lê, veral as daar water naby is. Die telefoondienste in Knysna is glo ook weer in werking, maar word gekniehalter deur die gebrek aan elektrisiteit in baie gebiede. “Nagenoeg 300 telefoonpale het verbrand; ons wag vir vervangers van ander dele van die land. Ongeveer 15 km optiesevesel- en koperbedrading is ook beskadig.”